9. Tēma

1.**Pilsoniskās sabiedrības ietekme**

Lekciju gaitā mēs daudzkārt runājām par to, ka pilsoniskā sabiedrība spēcīgi ietekmē daudzas dzīves jomas. Pievērsīsim lielāku uzmanību tās lomai ekonomikā.

**2.** **Pilsoniskās sabiedrības loma ekonomikā**

Pilsoniskajai sabiedrībai ir liela nozīme ekonomikas attīstībā. Nevalstisko organizāciju galvenais ieguldījums ir brīvprātīgo darba organizācija, nodarbinatības līmeņa palielināšana un līdzekļu piesaiste. Daudzas NVO ir ekonomiski efektīvas un sabiedrībai nozīmīgas kā sociālo pakalpojumu sniedzējas un darba devējas, īpaši sociālajā jomā. NVO ar savu darbību spēj stimulēt pozitīvas pārmaiņas nodokļu politikā, cīņā pret ēnu ekonomiku, korupcijas samazināšanā un ministriju darbības kontrolē.

**3.** **Kādu daļu pilsoniskā sabiedrība aizņem darba tirgū?**

Eiropas Savienības valstīs pilsoniskā sabiedrība jeb trešais sektors ir nozīmīgs ekonomiskais spēks, kas pārsniedz daudzas ekonomikas nozares pēc darbaspēka apjoma. Kopumā Eiropas valstīs trešajā sektorā ir iesaistīti aptuveni 28,3 miljoni pilnas slodzes darbinieku, tai skaitā brīvprātīgo. Tādējādi Eiropas NVO sektors nodarbina gandrīz 13 % no Eiropas Savienības kopīgā darbaspēka. Dažādos reģionos trešā sektorā nodarbināto cilvēku daļa atšķiras.

Skandināvijas valstīs (Dānija, Somija, Norvēģija, Zviedrija) tie ir 15 % (*slaidā attēlots ar dzelteno krāsu*), bet Ziemeļeiropā (Austrija, Beļģija, Francija, Vācija, Īrija, Luksemburga, Nīderlande, Apvienotā Karaliste) un Dienvideiropā (Kipra, Grieķija, Itālija, Malta, Portugāle, Spānija) tie ir 13 % no visa darbaspēka (*slaidā attēlots ar gaiši zaļo krāsu*). Vismazāko daļu, tikai 9 % no visa darbaspēka, NVO sektors nodarbina Centrālajā un Austrumeiropā (Bulgārija, Horvātija, Čehija, Igaunija, Ungārija, Latvija, Lietuva, Polija, Rumānija, Slovākija, Slovēnija) (*slaidā attēlots ar zilo krāsu*).

**4.** Kuru valstu pilsoņi ir sabiedriski aktīvāki?

Skandināvijas valstu sabiedrībām ir raksturīgs augsts savstarpējas uzticības līmenis gan starp iedzīvotājiem, sadarbojoties savā starpā, gan attiecībā uz valsts iestādēm. Līdz ar to Skandināvijas valstīs ir ļoti populārs brīvprātīgais darbs, cilvēkiem raksturīga līdzdalība brīvprātīgo organizācijās un attīstīta politiskā kultūra. Tas sekmē cilvēku vienlīdzību, veicina sabiedrības saliedētību un solidaritāti.

Somija ir labs piemērs salīdzinājumam, jo šī valsts atrodas mūsu reģionā, un ir līdzīga Latvijai pēc iedzīvotāju skaita un vēstures attīstības posmiem!Pētījumu rezultāti liecina, ka aptuveni 75% Somijas iedzīvotāju ir brīvprātīgo organizāciju biedri, turklāt daudzi cilvēki vienlaikus ir vairāku organizāciju locekļi. Brīvprātīgie Somijā darbojas dažādās nozarēs, sākot no sporta un dzīvnieku aprūpes, un beidzot ar brīvprātīgo darbu bruņoto spēku labā. Daudzu organizāciju darbība lielā mērā balstās uz cilvēkiem vecumā virs 50 gadiem, kuri brīvprātīgi strāda vadošajos amatos, kā arī veiksmīgi mobilizē citus cilvēkus, palielinot organizācijas kapacitāti. Somijā gados vecāki cilvēki brīvprātīgajam darbam velta vidēji 20 stundas mēnesī, kas ir vairāk nekā citiem vecuma grupu pārstavijiem.

Vissvarīgākais motivējošais faktors piedalīties sabiedriskajās aktivitātēs, ko izteikuši brīvprātīgie Somijas seniori, ir vēlme palīdzēt citiem (41% respondentu). Otrs svarīgākais faktors ir vēlme produktīvi izmantot brīvo laiku un ikdienā regulāri nodarboties ar kaut ko jēgpilnu (16%). Citi svarīgie motivējošie faktori: draugu un ģimenes pieprasījums (9%); vēlme iegūt jaunu pieredzi un prasmes (8%); vēlme iepazīties ar jauniem cilvēkiem (8%). Veicot sabiedriski derīgu darbu, brīvprātīgie piepilda pašu dzīvi ar jaunu jēgu un enerģiju, kas veicina viņu fizisko un garīgo veselību.

5. Parunāsim par **sabiedrības līdzdalības iespējām Eiropas Savienībā**.

Būt pilsoniski aktīvam un iesaistītam lēmumu pieņemšanas procesos var būt ne tikai nacionālā, bet arī Eiropas Savienības (ES) līmenī.

Sabiedrības līdzdalība nozīmē pilsoņu piedalīšanos politisko lēmumu pieņemšanā. Mūsdienu demokrātiskajā pasaulē, runājot par sabiedrības līdzdalību, tiek ņemta vērā vienīgi **brīva un apzināta** politiskā līdzdalība.

Sabiedrības līdzdalība mūsdienās aptver ļoti dažādas aktivitātes – no vēlēšanām, tautas balsošanām, parakstu vākšanām, dalības politiskajās partijās, arodbiedrībās un nevalstiskajās organizācijās (NVO) līdz elektroniskajām petīcijām un pilsoniskās nepakļaušanās akcijām. Sabiedrības līdzdalība ir kulturāli specifiska katrai valstij, un to nosaka, no vienas puses, valstī pastāvošās politiskās institūcijas, konstitūcija un likumi, no otras puses – politiskā kultūra, proti, sabiedrībā valdošās attieksmes un vērtības, kuras ietekmē cilvēku vēlmi piedalīties politikā un šīs līdzdalības veidus.

Starptautiskie un Eiropas standarti cilvēku līdzdalībai lēmumu pieņemšanas procesos ir ievērojami attīstījušies. **Tiesības uz līdzdalību ir garantētas** dažādos veidos: piekļuve informācijai, cilvēku vienlīdzība, NVO būtiskās lomas atzīšana, nelabvēlīgā situācijā esošo grupu līdzdalības nodrošināšana un atbalstošs tiesiskais regulējums.

Arī **Latvijas tiesību aktos** ir iestrādāti stingri pamati pilsoniskās sabiedrības līdzdalībai lēmumu pieņemšanas procesā visos līmeņos un līdzdalībai valsts pārvaldē.

**6.** **Sabiedrības līdzdalības līmeņi ES**

Sabiedrības līdzdalība lēmumu pieņemšanas procesos ir priekšnoteikums, lai tiktu nodrošināta dažādu cilvēku grupu interešu ievērošana un vajadzību apmierināšana. Eiropas Savienības lēmumu pieņemšanas procesos cilvēki var iesaistīties gan individuāli, gan kā nevalstisko organizāciju pārstāvji. To var īstenot dažādos līmeņos:

\* neformālais līmenis - ES nevalstisko organizāciju tīklojumi;

\* formālais nacionālais līmenis - ES dalībvalstu institūcijas: valdība, parlaments;

\* formālais pārnacionālais līmenis - ES institūcijas: Eiropas Komisija, Eiropas Parlaments u.c.

**7.** **Sabiedrības līdzdalības veidi ES**

Sabiedrības līdzdalība lēmumu pieņemšanas procesos izpaužas dažādi:

Latvijā cilvēki bieži nezina, kad un kā vērsties valsts pārvaldes vai Eiropas Savienības institūcijās, lai piedalītos politikas veidošanā, un tas ir kavējošs faktors sekmīgai NVO līdzdalībai politikas veidošanā. Tāpēc nepieciešams paaugstināt iedzīvotāju, neformālo grupu un NVO zināšanas un prasmes kā piedalīties politiskajos procesos visos līmeņos - pašvaldībās, valsts pārvaldē un Eiropas Savienībā.

Latvijas NVO vajadzētu aktīvāk izmantot ES sniegtās iespējas, piesaistīt ES finanšu resursus, lai apgūtu citu ES valstu pieredzi, ko varētu izmantot savas organizācijas kapacitātes stiprināšanai, aktivitāšu dažādošanai un mērķa grupu dzīves kvalitātes uzlabošanai.

8. Lūk, divi **starptautisko NVO tīklu** piemēri, kuri strādā ar senioriem vai risina sabiedrības novecošanās procesa izraisītās problēmas.

**HelpAge** ir unikāls globāls nevalstisko organizāciju tīkls, kas palīdz vecāka gadagājuma cilvēkiem aizstāvēt savas tiesības, samazināt diskrimināciju un pārvarēt nabadzību, lai varētu dzīvot cilvēka cienīgu, drošu un veselīgu dzīvi. Šis ir globāls tīkls, kas vieno 157 organizācijas no 90 valstīm, kuras darbojas gan nacionālajā, gan starptautiskajā mērogā. Organizācijas darbība galvenokārt notiek valstīs ar zemu dzīves līmeni, kur nav nodrošināta pieeja kvalitatīvajiem medicīniskajiem pakalpojumiem, kā arī nav pilnībā garantēta sociālā aprūpe un sociālais atbalsts.

HelpAge darbība sekmē vienlīdzīgu iespēju pielāgoties ar vecumu saistītajām izmaiņām, nodrošina senioru atbalstu tiesību jomā; veic tīkla attīstību; veido labās prakses piemēru krājumu; nodrošina sadarbību ar daudziem dalībniekiem; atbalsta nacionālās un starptautiskās NVO iniciatīvas.

**9. The European Seniors’ Union (ESU)**

Eiropas senioru savienība ir lielākā politiskā senioru organizācija Eiropā, kura apvieno 27 valstis, 34 organizācijas un 1 269 000 biedrus. Organizāciju mērķi: nodrošināt, lai ES dalībvalstis un visi iedzīvotāji kopā tiktu galā ar sabiedrības novecošanas problēmām.

Eiropas senioru savienība īsteno šādus principus:

bez vecuma diskriminācijas

senioriem draudzīga sabiedrība

aktīvā novecošanās

cilvēka cienīga dzīve mazāk aizsargātajiem

mūžizglītība

10. **Paldies!**